Helsingin Vuosaaressa luonnonsuojelualueella vietettiin viikonloppuna railakkaita juhlia. Bilettäjät jättivät jälkeensä todellisen kaatopaikan.

Vuosaaresta, Kallahden rantaniityn luonnonsuojelualueelta löytyi viikonlopun jälkeen metsikön keskeltä todellinen hävityksen kauhistus.

Harrastajavalokuvaaja Patrick Wikblad oli maanantaina kävelyretkellä Kallahden rannassa, aikeenaan tutustua lähistölle rakennettavaan uuteen parkkialueeseen. Äkkiä hän huomasi kuitenkin jotain ihan muuta.

Pienen metsikön keskellä oli hylätty leiri, johon kuului kokonaisia huonekaluja, tyhjennettyjä juomatölkkejä, roskia ja jokin kookas, arkkua muistuttava kaluste. Leirin keskelle oli jätetty porsaan raato.

– Haju oli hirveä ja kärpäsiä lenteli kaikkialla, järkyttynyt Wikblad kuvailee näkymää.

Porsaan raato ei ollut edes pahinta, mitä leiriin oli jätetty. Kamalin hajun lähde oli hiukan sivummalle rakennettu itsetekoinen ”vessanpytty”. Vessan eteen oli kiinnitetty näköesteeksi maalattu lakana.

– Pytty oli rakennettu jonkinlaisista laudanpaloista ja laatikonosista.

Osa tavaroista oli suurikokoisia.­

Paikalla oli rojua, roskia ja huonekaluja.­

Sotkun keskellä oli sian pää.­

Kankaan takana sijaitsi vessa.­

Vessalaatikon sisältö levitti hajua ympäristöön.­

Wikbladin mukaan leiri vaikutti ensi silmäyksellä bilepaikalta, jota ei ole jaksettu lainkaan siivota juhlien jälkeen.

– Näyttäisi siltä, että siellä on ollut myös tulipesä. Sehän voisi olla todella vaarallinen kuivassa maastossa, Wikblad toteaa.

Hän kiinnitti huomiota siihen, että leiriin tuodut tavarat olivat niin isoja, ettei niitä olisi saanut paikalle kovin helposti käsin kantamalla. Näin ollen niitä ei myöskään saisi helposti pois ilman pakettiautoa.

Luontoon tavaroita ja kalusteita ei olisi missään nimessä saanut jättää.

– Ne olisi pitänyt hakea pois ja viedä Sorttiasemalle, Wikblad sanoo.

Törkykasa sijaitsi Kallvikinniemessä lähellä sinne rakenteilla olevaa, uutta parkkialuetta. Leiriä ei ollut vaikea huomata, vaan se pilkotti selvästi puiden lomasta metsikön keskeltä.

Kallvikinniemi on ollut jo vuosia erilaisesta retkeilykohteesta kiinnostuneiden kaupunkilaisten suosiossa.

Wikblad ei ole ainoa itähelsinkiläinen, joka ehti huomata bileiden jäljet maastossa. Vuosaari-Facebook-ryhmässä virisi vilkas keskustelu aiheesta viikonlopun jälkeen.

– Törkeys huipussaan.

– Ärsyttävää että kamoja heitetään luontoon.

– On tosi surullista huomata muutos ihanan Kallvikin käytössä virkistysalueena. Ihan on viime vuosien aikana muuttunut tällaiseksi, Vuosaaren asukkaat kirjoittavat ryhmässä.

Myös tulenteon jälkiä näkyi alueella.­

IS:n tietojen mukaan kyseessä olivat yksityiset juhlat, joita juhlittiin lauantai-iltana sikajuhlateemalla. Sikajuhla on perinteinen loppukesän juhla, jossa on ohjelmanumerona kokonaisen sian paistaminen vartaassa.

IS tavoitti juhlien järjestäjän puhelimitse tiistaina.

– Joo, me ollaan talkooporukalla järjestetty siellä synttärikemut, helsinkiläismies myöntää.

– Puolet tavaroista ollaan viety jo pois, mutta puolet pitää hakea vielä tänään. Meillä oli vähän ongelmaa kyytien kanssa viikonloppuna.

Mies sanoo kuulleensa itsekin, että ”joku ehti jo pahoittaa mielensä” ja kirjoittaa aiheesta Facebookiin. Muita yhteydenottoja hän ei ole juhlien takia saanut.

– Viemme loput tavarat tänään pois, hän vakuuttaa.

Rikoslaissa säädetään ympäristön turmelemisesta ja roskaamisesta. Tahallinen roskaaminen voi olla rangaistava teko. Rangaistus siitä voi olla sakkorangaistus tai enintään kaksi vuotta vankeutta. Rikesakko vähäisestä roskaamisesta on sata euroa.